Diari Oficial de la Generalitat Valenciana


Sumari del DOGV 5425, del 10-01-2007 (2006/13978)

ORDE de 23 d'octubre de 2006 de la Conselleria de Cultura, Educació i Esport, per la qual es delimita l'entorn de protecció del recinte murallat de Cocentaina (Alacant) i se n'establix la normativa de protecció.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5425

Data del DOGV
:   10-01-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2006/13890


Data del document
:   23-10-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Cocentaina
    * legislació
    * ben cultural
    * patrimoni arquitectònic
    * protecció del patrimoni

La disposició addicional primera de la Llei 4/1998, d'11 de juny,
del Patrimoni Cultural Valencià, considera béns d'interés cultural integrants
del patrimoni cultural valencià tots els béns que, a la seua entrada
en vigor, ja hagen sigut declarats com a tals a l'empara de la Llei
16/1985, de 25 de juny, del Patrimoni Històric Espanyol i en virtut de
l'atribució legal o automàtica de condició monumental continguda en
les disposicions addicionals primera i segona d'esta última norma. El
denominat recinte murallat de Cocentaina (Alacant) constituïx doncs,
per ministeri de la llei, un bé d'interés cultural amb la categoria de
monument.
En aplicació de la disposició transitòria primera, paràgraf segon,
de la Llei 4/1998, d'11 de juny, del Patrimoni Cultural Valencià, relativa
a la complementació de les declaracions produïdes amb anterioritat
a la seua entrada en vigor i referides a béns integrants del Patrimoni
Cultural Valencià, a fi d'adaptar el seu contingut als requisits que s'hi
establixen, la Direcció General de Patrimoni Cultural Valencià de la
Conselleria de Cultura, Educació i Esport va adoptar la resolució de
9 de maig del 2005 (DOGV 16.06.2066 FMM 07.07.2005) per la qual
es va acordar tindre per incoat l'expedient de delimitació de l'entorn
de protecció del recinte murallat de Cocentaina (Alacant) i establir la
seua corresponent normativa protectora.
S'han complit tots els tràmits preceptius legalment previstos
per a la delimitació de l'entorn de protecció del recinte murallat de
Cocentaina i l'establiment de la corresponent normativa protectora,
complementant d'esta manera el contingut de la declaració amb
les noves determinacions que exigix la Llei 4/1998, d'11 de juny, del
Patrimoni Cultural Valencià, d'acord amb la facultat que arbitra la disposició
transitòria primera, paràgraf segon, de la mateixa norma.
En compliment del que disposa este precepte i el Decret 8/2004,
de 3 de setembre, del president de la Generalitat Valenciana, pel qual
s'assignen competències a les conselleries, i fent ús de les facultats
conferides per l'article 35 de la Llei 5/1983, de 30 de desembre, de
Govern Valencià,
ORDENE
Primer
Delimitar l'entorn de protecció del recinte murallat de Cocentaina
(Alacant) i establir la normativa de protecció del monument i del seu
entorn en l'articulat que es transcriu a continuació.
Monument:
Article primer. Caldrà ajustar-se al que disposa la secció segona
del capítol III del títol II de la Llei 4/1998, d'11 de juny, del Patrimoni
Cultural Valencià aplicable a la categoria de monument.
Article segon. Els usos permesos seran tots aquells que siguen
compatibles amb la posada en valor i gaudi patrimonial del bé, i que
contribuïsquen a la consecució d'estos fins. L'autorització particularitzada
d'ús es regirà segons disposa l'article 18 de la Llei 4/98 d'11 de
juny, del Patrimoni Cultural Valencià.
Entorn de protecció:
Article tercer. De conformitat amb l'article 35 de la Llei 4/98, d'11
de juny, del Patrimoni Cultural Valencià, qualsevol intervenció en l'entorn
de protecció del monument requerirà l'autorització prèvia de la
conselleria competent en matèria de cultura. Esta autorització s'emetrà
conforme als criteris establits en la present normativa, i en allò que no
hi està previst, per mitjà de l'aplicació directa dels criteris previstos en
l'article 39 de l'esmentada llei.
Totes les intervencions requeriran per al tràmit d'autorització la
definició precisa del seu abast, amb la documentació tècnica que, per
seua especificitat, els corresponga, amb la ubicació parcel·lària i el
suport fotogràfic que permeta constatar la situació de partida i la seua
transcendència patrimonial.
Article quart. Sense perjuí del que disposa l'article anterior, per
mitjà d'un informe tècnic municipal es podrà derivar la no necessitat
del tràmit d'autorització prèvia en actuacions que se situen fora del
present marc normatiu per falta de transcendència patrimonial, com
seria el cas de les obres i instal·lacions dirigides a la mera conservació,
reparació i decoració interior d'estos immobles.
En estos casos, l'Ajuntament comunicarà a esta administració, en
el termini de 10 dies, la concessió de llicència municipal, i adjuntarà
com a mínim l'informe tècnic que es menciona en el paràgraf anterior,
un pla d'ubicació i el suport fotogràfic que permeta constatar la situació
de partida i la seua falta de transcendència patrimonial.
Article quint. La contravenció del que preveuen els articles anteriors
determinarà la responsabilitat de l'Ajuntament en els termes establits
en l'article 37 de la Llei 4/98, de 11 de juny, del Patrimoni Cultural
Valencià.
Article sext. Criteris d'intervenció
1. Es mantindrà la parcel·lació històrica de l'entorn.
2. Seran mantingudes les alineacions històriques de l'edificació
conservades fins a l'actualitat.
3. Els edificis tradicionals del conjunt, pel seu alt valor ambiental
i testimonial d'una arquitectura i tipologia que el caracteritza, hauran
de mantindre les fatxades visibles des de la via pública, i preservar i
restaurar els seus caràcters originaris.
4. Les altures seran les establides en la revisió del Pla General
d'Ordenació Urbana de Cocentaina, aprovat definitivament per la
Comissió Territorial d'Urbanisme el 2 d'abril de 1993 (BOP 12-6-
1993), homologat conforme a la Llei Reguladora de l'Activitat Urbanística
amb data aprovació definitiva de 5 de febrer de 2002. Queden
prohibits els semisoterranis.
5. Les cobertes, d'acord amb la tipologia de la zona, seran, en el
cos principal de l'edifici, de la profunditat edificable que oscil·larà
entre 8 i 11 metres, inclinades, de teula àrab, amb un pendent màxim
del 30%, a dos aigües i carener d'altura màxima de 2,25 metres respecte
de l'altura de cornisa. Este requisit únicament podrà ser dispensat,
amb caràcter excepcional, en aquells casos en què s'acredite
l'existència d'una singular justificació historicocontextual.
6. Les noves edificacions s'adequaran amb caràcter estètic a
la tipologia i els acabats tradicionals de Cocentaina, amb la fatxada
d'acord amb les disposicions següents:
- Els ràfols de coberta seran de rajola tradicional o de cantells de
fusta, segons la tipologia tradicional de Cocentaina, amb una longitud
màxima de 80 cm.
- Impostes, motlures, marcs, cèrcols, acabaments ornamentals i la
resta d'elements compositius amb una longitud màxima de vol de 15
cm.
- Buits de fatxada de proporció vertical disposició i dimensions
característiques de la zona, amb la possible excepció de l'última planta,
que respondrà al tipus de cambra tradicional.
- Balcons de barana metàl·lica amb amplària màxima de vol de 40
cm, 15 cm de cantell i longitud màxima d'1.80 m, i es prohibixen els
miradors.
- Els tancaments seran de fusta.
- Es prohibixen les persianes, excepte les persianetes exteriors
enrotllables tradicionals.
7. L'ús permés en esta zona serà el residencial, amb els usos compatibles
acceptats pel Pla General.
Article sèptim. Totes les actuacions que puguen tindre incidència
sobre la correcta percepció i la dignitat en l'apreciació de l'escena o
paisatge urbà del monument i el seu entorn, com seria el cas de l'afecció
dels espais lliures per actuacions de reurbanització, enjardinament
o arbratge, provisió de mobiliari urbà, assignació d'ús i ocupacions de
la via pública, etc., o com podria ser-ho també l'afecció de la imatge
arquitectònica de les edificacions per tractament de color, implantació
de rètols, marquesines, tendals, instal·lacions vistes, antenes, etc., o
qualssevol altres de categoria i conseqüències semblants, han de sotmetre's
a l'autorització de la conselleria competent en matèria de Cultura,
que resoldrà d'acord amb les determinacions de la llei i els criteris
de percepció i dignitat adés al·ludits.
Queda proscrita la introducció d'anuncis o publicitat exterior que,
en qualsevol de les seues accepcions, irrompa en la dita escena urbana,
excepte la d'activitats culturals o esdeveniments festius que, de manera
ocasional, reversible i per temps limitat sol·licite i obtinga autorització
expressa.
Article octau. En qualsevol intervenció que afecte el subsòl de
l'immoble o el seu entorn de protecció, serà d'aplicació el règim tutelar
establit en l'art. 62 de la Llei 4/1998, d'11 de juny, del Patrimoni
Cultural Valencià, per a la salvaguarda del patrimoni arqueològic.
Article nové. Esta normativa és transitòria fins a l'aprovació del
preceptiu Pla Especial de Protecció previst en l'article 34.2 de la Llei
4/1998, d'11 de juny, del Patrimoni Cultural Valencià per als entorns
de protecció dels monuments.
Segon
L'entorn de protecció del bé d'interés cultural queda definit tant
literalment com gràficament en els annexos adjunts que formen part
de la present orde. La documentació complementària es troba en l'expedient
corresponent.
Tercer
Comunicar la present delimitació d'entorn i determinació de normativa
protectora al Registre General de Béns d'Interés Cultural perquè
n'hi haja constància.
DISPOSICIÓ ADDICIONAL
La present delimitació de l'entorn de protecció i establiment de la
seua normativa protectora s'haurà d'inscriure a la secció primera de
l'Inventari General del Patrimoni Cultural Valencià.
DISPOSICIÓ FINAL
La present orde entrarà en vigor l'endemà a la seua publicació en
el Diari Oficial de la Generalitat.
València, 23 d'octubre de 2006
El conseller de Cultura, Educació i Esport
Alejandro Font de Mora Turón
ANNEX I
Delimitació literal
Delimitació de l'entorn afectat:
1. Justificació de la delimitació proposada.
El criteri general seguit per a la delimitació de l'entorn de protecció
consistix a incloure dins de la seua àrea els següents elements
urbans:
- Parcel·les que limiten directament amb la que ocupa el Bé d'Interés
Cultural, que puga ser afectat, tant visualment com físicament
per qualsevol intervenció que es realitze sobre estos.
- Parcel·les que recauen al mateix espai públic que el Bé d'Interés
Cultural i que constituïxen l'entorn visual i l'ambiental immediat i en
el qual qualsevol intervenció que es realitze puga suposar una alteració
de les condicions de percepció d'este o del caràcter de l'espai urbà.
- Espais públics en contacte directe amb el Bé d'Interés Cultural i
les parcel·les enumerades anteriorment i que constituïxen part del seu
ambient urbà immediat.
- Edificacions o qualsevol element del paisatge urbà que, encara
que no tinguen una situació d'immediatesa amb el Bé d'Interés Cultural
afecten de forma fonamental la percepció d'este.
2. Delimitació de l'entorn
Perímetre exterior:
Origen: intersecció de l'eix del carrer de Cervantes amb l'eix de la
plaça de Mossén Eugeni Raduán, punt A.
Sentit: Horari.
Línia delimitadora: Des de l'origen, la línia recorre els eixos dels
carrers de Cervantes, plaça de Josep Reig, carrer de Roger de Lloria,
Passeig del Comtat, carrer de Sant Francesc, creua l'illa 25095 entre
les parcel·les38 i 39, i seguix per l'eix del carrer Sant Antoni. S'introduïx
en l'illa cadastral 24460 entre les parcel·les 24 i 25 i prosseguix
per les parts posteriors de les parcel·les, números 21, 20, 19, 18, 17,
16, 15, 14, 12 i 08. Creua el carrer de la Trinitat i recorre les parts posteriors
de les parcel·les 25, 23, 22, 21 i 19 de l'illa núm. 24027. Creua
el carrer de Sant Josep i s'introduïx en l'illa núm. 24451, entre les
parcel·les 22 i 21, prosseguix per les parts posteriors de les parcel·les
19, 18, 17, 16, 14, 13, 12, 11, 10, 09, 06 i 01. Creua el carrer de la
Pujada de la Costera i incorpora les parcel·les, des de la 20 a la 01, de
l'illa núm. 24276.
Prosseguix per la prolongació de la part posterior de la parcel·la
01 d'esta última illa fins a girar per la prolongació de la mitgera entre
les parcel·les 17 i 18 de l'illa núm. 25234. Seguix per esta mitgera,
creua el carrer del Pintor Jacint i travessa l'illa núm. 26041 entre les
parcel·les 25 i 26, travessa el carrer dels Calderers i seguix per les mitgeres
entre les parcel·les 17 i 16, 13 i 16 i 13 i 14 d'esta illa. Prosseguix
incorporant les parcel·les de l'illa núm.26990 que donen al carrer
del Pintor Borràs i la núm. 12, i incorpora l'illa núm. 27864. Seguix
per l'eix del carrer del País Valencià per a continuar pel carrer de Cervantes
fins al punt d'origen.
Perímetre interior:
Origen: intersecció de l'eix del carrer dels Cavallers amb l'eix del
carrer de Lluís Fullana. punt A.
Sentit: Horari.
Línia delimitadora: Des de l'origen, la línia recorre els eixos dels
carrers de Lluís Fullana, Mare de Déu del Miracle, Valls, Mestre, Pere
Sequina i Sant Hipòlit. Incorpora les parcel·les 20, 21, 22, 01 i 02 de
l'illa núm. 25334 i continua pels eixos dels carrers dels Àngels Custodis,
Mossén Jeroni i Cavallers fins al punt d'origen.